送韓七寺丞知蕭山
作者：劉敞
朝代：宋

paragraphs: 君家潁川上，時論數八龍。
聲華自照映，遠與高陽同。
季慈又青出，秀氣凌秋空。
安步可遠到，何爲菰蘆中。
會稽自禹來，山水天下雄。
古人每獨往，勝事殊未窮。
聊欲因弦歌，登臨極江東。
超然語高邁，令人愧樊籠。
我昔更此邑，稚年尚兒童。
邇來成夢寐，自笑成秃翁。
安得方寸金，換君腰下銅。
越吟不自然，極目南飛鴻。